**1. A pályamunka és az előadás nyelve**A pályamunka magyar és angol nyelven is készülhet, de a bemutatás magyar nyelven lehetséges, és a rezümét is magyar nyelven kell elkészíteni. A nem magyar anyanyelvű hallgatók pályamunkájukat  
elkészíthetik angolul, illetve annak bemutatása is történhet angol nyelven.

**2. A pályamunka tartalmi követelményei**Az OTDK-ra benevezett valamennyi pályamunka plágiumellenőrzésen megy keresztül, amelynek értékelésére a Műszaki Tudományi Szakmai Bizottság háromtagú különbizottságot hoz létre, amely egyenként áttekinti a plágiumvizsgálat eredményét. Külön felhívjuk a nevező hallgatók figyelmét, hogy a plágium semmilyen formában nem megengedett, hivatkozás nélkül a saját alkotások sem idézhetők  
(önplágium tilalma). A szerzői jogokat bizonyítottan sértő pályamunkákat az OTDT – a nevező intézmény egyidejű értesítésével – kizárja az OTDK-ról.

További tartalmi követelmények  
A benyújtott pályamunkának a hallgató(k) önálló munkájának kell lenni. A pályamunkában be kell mutatni a témakör legfontosabb szakirodalmát, és indokolni kell a témakör fontosságát, érdekességét. Be kell mutatni a  
kutatás célját és módszerét. A pályamunkának tartalmazni kell, hogy a hallgató(k) milyen eredményeket kaptak és azokat hogyan értékelték ki. A hallgató(k) eredményeiket és megállapításaikat hasonlítsák össze a  
szakirodalomban található eredményekkel. A pályamunkában egyértelmű legyen, hogy mi a saját alkotás/elemzés.

**3. A pályamunka formai követelményei**  
Általános feltételek:  
A pályamunka OTDT online rendszerbe történő feltöltésének ideje: az intézményi TDK-konferencia befogadását követő 30 napon belüli időpontig.  
Valamennyi pályamunkának tartalmazni kell a lezárás dátumát (év).  
Azok a pályamunkák, amelyek nem érik el a Műszaki Tudományi Szekció által meghatározott minimum terjedelmet, vagy meghaladják a maximum terjedelmet, nem tölthetők fel az OTDT online rendszerbe.  
A pályamunkát PDF formátumban kell feltölteni.

A fájl maximum mérete 10 megabájt.  
Általánosan javasolt forma:  
Betűtípus: Times New Roman  
Betűméret: 12 pt  
Sortáv: 1,5  
Margó: 2,5 cm

Kötelezően feltöltendő a diplomamunka/szakdolgozat azon hallgatók esetében, akik MA/MSc/osztatlan képzésben tanultak, és a nevezés időpontjában már megszerezték az abszolutóriumot.

Szekció specifikus kritériumok:  
A pályamunka minimum oldalszáma: 20  
A pályamunka maximum oldalszáma: 60

Kiegészítő dokumentum feltöltése engedélyezett. A kiegészítő dokumentumot egyetlen fájlként kell feltölteni, amelynek maximum mérete 10 megabájt.  
Hivatkozások módja: a szakterületnek megfelelő módon.